CELEX: 32016D2296
Language: sk
Date: 2016-12-16 00:00:00
Title: Vykonávacie rozhodnutie Komisie (EÚ) 2016/2296 zo 16. decembra 2016, ktorým sa zriaďuje nezávislá skupina expertov určená ako orgán na preskúmanie výkonnosti jednotného európskeho neba

17.12.2016   
            
            
               SK
            
            
               Úradný vestník Európskej únie
            
            
               L 344/92
            
         VYKONÁVACIE ROZHODNUTIE KOMISIE (EÚ) 2016/2296
   zo 16. decembra 2016,
   ktorým sa zriaďuje nezávislá skupina expertov určená ako orgán na preskúmanie výkonnosti jednotného európskeho neba
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 549/2004 z 10. marca 2004, ktorým sa stanovuje rámec na vytvorenie jednotného európskeho neba (rámcové nariadenie) (1), a najmä na jeho článok 11 ods. 2,
   keďže:
   
               (1)
            
            
               Práca orgánu na preskúmanie výkonnosti jednotného európskeho neba pozitívne prispieva k zlepšeniu európskej siete manažmentu letovej prevádzky (ATM), najmä tým, že Komisii poskytuje nestranné odporúčania založené na dôkazoch o výkonnosti leteckých navigačných služieb na úrovni Únie a na miestnej úrovni, ako aj sieťových funkcií. Pomoc, ktorú poskytuje orgán na preskúmanie výkonnosti, je nevyhnutná na dosiahnutie cieľov dokončenia jednotného európskeho neba, pričom systém výkonnosti, ktorý sa zriadil v súlade s vykonávacím nariadením Komisie (EÚ) č. 390/2013 (2), vrátane ďalších potrebných zlepšení vzhľadom na skúsenosti získané počas jeho doterajšieho uplatňovania, a úzko prepojený systém spoplatňovania, ktorý sa zriadil v súlade s vykonávacím nariadením Komisie (EÚ) č. 391/2013 (3), sú kľúčovými hnacími silami, a všeobecne na dosiahnutie cieľov stratégie Komisie v oblasti letectva (4).
            
         
               (2)
            
            
               Určenie súčasného orgánu na preskúmanie výkonnosti sa skončí 31. decembra 2016 v súlade s vykonávacím rozhodnutím Komisie (EÚ) 2014/672/EÚ (5). Komisia by mala určiť nový orgán na preskúmanie výkonnosti, ktorý by Komisii a národným dozorným orgánom pomáhal aj po tomto dátume. Tento orgán by mal byť určený na obdobie od 1. januára 2017 do 31. decembra 2024, aby sa zabezpečilo dostatočne dlhé obdobie, čím by sa zaistila kontinuita a stabilita, ako aj pevne stanovená lehota, ktorá sa zhoduje s referenčnými obdobiami, ako sa vyžaduje podľa článku 3 ods. 1 vykonávacieho nariadenia (EÚ) č. 390/2013.
            
         
               (3)
            
            
               Keďže toto obdobie zahŕňa druhé aj tretie referenčné obdobie, akékoľvek obnovenie členstva orgánu na preskúmanie výkonnosti by malo zabezpečovať plynulý prechod a kontinuitu skúseností a dostupných poznatkov.
            
         
               (4)
            
            
               V záujme posilnenia nestrannosti orgánu na preskúmanie výkonnosti by sa mala zriadiť nezávislá skupina expertov, aby pomohla pri vykonávaní systému výkonnosti, a táto skupina expertov by mala byť určená ako orgán na preskúmanie výkonnosti.
            
         
               (5)
            
            
               V článku 11 ods. 2 nariadenia (ES) č. 549/2004 sa všeobecným spôsobom stanovuje úloha orgánu na preskúmanie výkonnosti v rámci systému výkonnosti. V článku 3 vykonávacieho nariadenia (EÚ) č. 390/2013 sa ďalej podrobne uvádza neúplný zoznam jeho úloh a činností. V článku 6 ods. 1 nariadenia Európskeho parlamentu a Rady (EÚ) č. 598/2014 (6) sa tiež prideľujú určité úlohy. V záujme zrozumiteľnosti a úplnosti, ako aj v súlade s týmito ustanoveniami, by sa mali teraz uvádzať všetky úlohy orgánu na preskúmanie výkonnosti. Orgán na preskúmanie výkonnosti by mal Komisii pomáhať pri poskytovaní poradenstva, odborných znalostí a iných služieb. Na tento účel by mal svoju činnosť koordinovať s národnými dozornými orgánmi. Mal by tiež pomáhať národným dozorným orgánom na základe ich žiadosti.
            
         
               (6)
            
            
               V záujme zabezpečenia efektívneho a účinného fungovania orgánu na preskúmanie výkonnosti by mala Komisia zriadiť sekretariát na jeho podporu.
            
         
               (7)
            
            
               Členovia orgánu na preskúmanie výkonnosti by mali byť vysokokvalifikovaní odborníci s primeranou spôsobilosťou v kľúčových oblastiach výkonnosti. S výnimkou predsedu by sa členovia mali vyberať na základe výzvy na predkladanie žiadostí a výberového konania, čím by sa dodržali zásady objektívnosti, rovnakých príležitostí a transparentnosti a zabezpečilo by sa odhalenie skutočných či potenciálnych konfliktov záujmov, a mali by sa vymenovať na základe ich osobnej spôsobilosti. Vzhľadom na to, že predseda plní osobitné úlohy a povinnosti mala by ho vymenovať Komisia v súlade so svojimi internými administratívnymi predpismi a dodržať pri tom uvedené zásady a zabezpečiť prípadné odhalenie konfliktov záujmov.
            
         
               (8)
            
            
               Vzhľadom na svoje kvalifikácie a odborné znalosti, ako aj na požiadavky na ich nestrannosť a absenciu konfliktov záujmu, ako aj na skutočnosť, že sú menovaní na základe ich osobných spôsobilostí a na význam ich práce, by členovia s výnimkou predsedu mali dostávať odmenu nad rámec úhrady výdavkov, ktorá zodpovedá úlohám, ktoré im boli pridelené. Predseda by mal dostávať odmenu a úhradu výdavkov v súlade s internými administratívnymi predpismi Komisie.
            
         
               (9)
            
            
               Je preto takisto primerané, aby sa činnosti orgánu na preskúmanie výkonnosti, ako aj náklady na jeho administratívnu a technickú podporu, financovali z rozpočtu Únie.
            
         
               (10)
            
            
               Práca orgánu na preskúmanie výkonnosti si vyžaduje prístup k údajom súvisiacim s výkonnosťou, ktoré sú uvedené vo vykonávacom nariadení (EÚ) č. 390/2013 a ktoré sú k dispozícii v rámci Eurocontrolu. Komisia by preto mala s Eurocontrolom prijať vhodné opatrenia na zabezpečenie prístupu vrátane zberu, overovania, predbežnej analýzy a poskytovania týchto údajov. Tieto opatrenia musia zohľadňovať celoeurópsky rozmer preskúmania výkonnosti v súlade s rozhodnutím Rady (EÚ) 2015/2394 (7).
            
         
               (11)
            
            
               V záujme zabezpečenia riadneho fungovania orgánu na preskúmanie výkonnosti by sa mali stanoviť vhodné pravidlá týkajúce sa jeho rokovacieho poriadku a jeho predkladania správ Komisii. Mali by sa stanoviť aj pravidlá zverejňovania informácií.
            
         
               (12)
            
            
               Osobné údaje by sa mali spracúvať v súlade s nariadením Európskeho parlamentu a Rady (ES) č. 45/2001 (8).
            
         
               (13)
            
            
               Toto rozhodnutie by sa malo prestať uplatňovať po skončení obdobia určenia orgánu na preskúmanie výkonnosti, ako sa stanovuje v tomto rozhodnutí.
            
         
               (14)
            
            
               Opatrenia stanovené v tomto rozhodnutí sú v súlade so stanoviskom Výboru pre jednotné nebo, ktorý bol zriadený článkom 5 ods. 1 nariadenia (ES) č. 549/2004,
            
         PRIJALA TOTO ROZHODNUTIE:
   Článok 1
   Určenie orgánu na preskúmanie výkonnosti
   1.   Týmto sa zriaďuje nezávislá skupina expertov v oblasti výkonnosti leteckých navigačných služieb a sieťových funkcií v rámci jednotného európskeho neba na obdobie od 1. januára 2017 do 31. decembra 2024.
   2.   Skupina expertov uvedená v odseku 1 sa týmto určuje za orgán na preskúmanie výkonnosti pre jednotné európske nebo na obdobie od 1. januára 2017 do 31. decembra 2024.
   Článok 2
   Úlohy
   Toto sú úlohy orgánu na preskúmanie výkonnosti:
   
               a)
            
            
               pomáhať Komisii pri vykonávaní systému výkonnosti, najmä pokiaľ ide o činnosti uvedené v článku 3 ods. 3 a ods. 6 písm. a) vykonávacieho nariadenia (EÚ) č. 390/2013;
            
         
               b)
            
            
               poskytovať na žiadosť Komisie ad hoc informácie alebo správy o otázkach týkajúcich sa výkonnosti v súlade s článkom 3 ods. 4 vykonávacieho nariadenia (EÚ) č. 390/2013;
            
         
               c)
            
            
               pomáhať Komisii, na jej žiadosť, pri určovaní spôsobov prístupu k údajom súvisiacim s výkonnosťou, ktoré sú uvedené v článkoch 21 a 22 vykonávacieho nariadenia (EÚ) č. 390/2013;
            
         
               d)
            
            
               pomáhať národným dozorným orgánom na ich žiadosť pri realizácii systému výkonnosti poskytovaním nezávislého názoru na otázky týkajúce sa výkonnosti a pri určovaní rozsahov orientačných hodnôt na stanovenie cieľov v súlade s článkom 3 ods. 6 písm. b) a c) vykonávacieho nariadenia (EÚ) č. 390/2013;
            
         
               e)
            
            
               podporovať príslušné orgány na ich žiadosť pri posudzovaní situácie v súvislosti s hlukom na letiskách, za ktoré sú zodpovedné, v súlade s článkom 6 ods. 1 nariadenia (EÚ) č. 598/2014.
            
         Článok 3
   Poradná úloha
   1.   Komisia môže viesť konzultácie s orgánom na preskúmanie výkonnosti v prípade akýchkoľvek otázok týkajúcich sa výkonnosti leteckých navigačných služieb a sieťových funkcií v rámci jednotného európskeho neba.
   2.   Orgán na preskúmanie výkonnosti môže z vlastnej iniciatívy Komisii nahlásiť a predložiť odporúčania na zlepšenie systému výkonnosti v súlade s článkom 3 ods. 5 vykonávacieho nariadenia (EÚ) č. 390/2013.
   Článok 4
   Zloženie a vymenovanie členov a predsedu
   1.   Orgán na preskúmanie výkonnosti sa skladá z deviatich členov vrátane predsedu.
   2.   Členovia, iní ako predseda, sú osoby vymenované na základe ich osobných spôsobilostí podľa ich výberu na základe výzvy na predkladanie žiadostí.
   3.   Členov, iných ako predsedu, vymenuje generálny riaditeľ Generálneho riaditeľstva Komisie pre mobilitu a dopravu v mene Komisie z radov odborníkov s primeranou spôsobilosťou, ktorí reagovali na výzvu na predkladanie žiadostí, po konzultácii s členskými štátmi o plánovaných vymenovaniach do funkcie. Kritériá výberu a oprávnenosti zahŕňajú kritériá stanovené v prílohe.
   4.   Generálny riaditeľ generálneho riaditeľstva Komisie pre mobilitu a dopravu vymenuje v mene Komisie v súlade so jej administratívnymi predpismi a po porade s členskými štátmi odborníka s príslušnou spôsobilosťou za predsedu orgánu na preskúmanie výkonnosti. Predseda koná ako zástupca orgánu na preskúmanie výkonnosti a predsedá jeho zasadnutiam.
   5.   Funkčné obdobie predsedu a ostatných členov bude trvať dva roky a môže sa dvakrát obnoviť. Nie je možné obnoviť naraz funkčné obdobie viac ako dvoch tretín členov.
   6.   Člen, ktorý sa už nemôže efektívne podieľať na rokovaniach orgánu na preskúmanie výkonnosti, ktorý odstúpi alebo nespĺňa podmienky stanovené v článkoch 5 a 6, sa môže nahradiť v súlade s odsekmi 2, 3 a 4, ak je to vhodné, do konca funkčného obdobia tohto člena.
   7.   Generálny riaditeľ Generálneho riaditeľstva Komisie pre mobilitu a dopravu môže v mene Komisie zostaviť rezervný zoznam vhodných kandidátov, ktorý sa môže použiť pri vymenúvaní náhradníkov za členov s výnimkou predsedu. Pred zaradením mien žiadateľov na rezervný zoznam požiada o ich súhlas.
   8.   Mená osôb vymenovaných za členov orgánu na preskúmanie výkonnosti sa uverejnia v Úradnom vestníku Európskej únie.
   9.   Osobné údaje členov sa zbierajú, spracúvajú a uverejňujú v súlade s nariadením (ES) č. 45/2001.
   Článok 5
   Zásady členstva
   1.   Pri plnení povinností podľa tohto rozhodnutia musia byť orgán na preskúmanie výkonnosti a jeho členovia nestranní a konať nezávisle od akýchkoľvek vonkajších vplyvov a vo verejnom záujme. Členovia podpíšu v tomto zmysle vyhlásenie, ktorým sa zaviažu k vykonávaniu svojich funkcií v rámci orgánu na preskúmanie výkonnosti na tento účel.
   2.   Členovia nesmú delegovať svoje úlohy na žiadnu inú osobu.
   3.   Osoby, ktoré žiadajú o vymenovanie za členov, musia zverejniť všetky okolnosti, ktoré by mohli viesť ku konfliktu záujmov, a to predložením vyhlásenia o záujmoch, ako sa uvádza vo výzve na predkladanie žiadostí podľa článku 4 ods. 2 Osoba, ktorá má byť vymenovaná za predsedu, zverejní všetky takéto okolnosti v dostatočnom predstihu pred svojím vymenovaním. V tomto vyhlásení všetky uvedené osoby zverejnia aspoň všetky relevantné profesijné a finančné záujmy a akúkoľvek situáciu, v ktorej môžu byť ohrozené ich záujmy alebo ktorá by sa mohla odôvodnene považovať za ohrozujúcu ich schopnosť konať ako členovia orgánu na preskúmanie výkonnosti nestranne a vo verejnom záujme.
   4.   Na účely posúdenia, či by mohol existovať akýkoľvek konflikt záujmov, sa musí zohľadniť mnoho faktorov vrátane povahy, druhu a významu záujmov osoby, ako aj miera, do akej možno primerane očakávať, že ovplyvní poradenstvo zo strany osoby a celkový rozhodovací proces orgánu na preskúmanie výkonnosti. Záujem sa považuje za zanedbateľný alebo minimálny, ak je nepravdepodobné, že by mohol ohroziť alebo ho nemožno odôvodnene vnímať ako ohrozenie schopnosti osoby konať nestranne a vo verejnom záujme pri poskytovaní poradenstva Komisii.
   5.   Komisia verejne sprístupní formulár vyhlásenia o záujmoch vymenovaných členov na špecializovanom webovom sídle. Prijmú sa technické opatrenia s cieľom naznačiť vyhľadávačom, že formuláre vyhlásenia o záujmoch by sa nemali zobrazovať vo výsledkoch vyhľadávania.
   6.   Členovia sú povinní zachovávať služobné tajomstvo a dodržiavať pravidlá Komisie týkajúce sa ochrany utajovaných skutočností Únie, ako sa stanovuje v rozhodnutiach Komisie (EÚ, Euratom) 2015/443 (9) a (EÚ, Euratom) 2015/444 (10).
   7.   Členovia musia na začiatku každého funkčného obdobia podpísať písomné vyhlásenie o zachovaní dôvernosti.
   Článok 6
   Pracovná metóda
   1.   Na základe predchádzajúceho schválenia generálnym riaditeľom Generálneho riaditeľstva Komisie pre mobilitu a dopravu, najmä pokiaľ ide o financovanie orgánu na preskúmanie výkonnosti, prijme orgán na preskúmanie výkonnosti v mene Komisie tieto dokumenty:
   
               a)
            
            
               ročný pracovný program a výročnú správu;
            
         
               b)
            
            
               rokovací poriadok;
            
         
               c)
            
            
               spôsoby spolupráce s národnými dozornými orgánmi;
            
         
               d)
            
            
               pracovné vzťahy s poskytovateľmi leteckých navigačných služieb, prevádzkovateľmi letísk, koordinátormi letísk a leteckými dopravcami uvedené v článku 3 ods. 8 vykonávacieho nariadenia (EÚ) č. 390/2013;
            
         
               e)
            
            
               plán správy údajov.
            
         2.   Orgán na preskúmanie výkonnosti prijíma svoje správy, odporúčania a dokumenty uvedené v odseku 1 jednoduchou väčšinou hlasov.
   3.   Na účel preskúmania špecifických otázok súvisiacich s jeho prácou môže orgán na preskúmanie výkonnosti v mene Komisie zriadiť podskupiny z radov svojich členov, na základe mandátu vymedzeného orgánom na preskúmanie výkonnosti a po dohode s generálnym riaditeľom Generálneho riaditeľstva Komisie pre mobilitu a dopravu. Podskupiny zaniknú hneď, ako splnia svoj mandát.
   4.   Orgán na preskúmanie výkonnosti a jeho podskupiny zasadajú v priestoroch Komisie. Vo výnimočných prípadoch sa však zasadnutia môžu konať na inom mieste.
   5.   Účasť členov orgánu na preskúmanie výkonnosti na jeho zasadnutiach, ako aj jeho podskupín, je povinná. V prípade neprítomnosti sa odôvodnenia posielajú predsedovi a sekretariátu.
   6.   Orgán na preskúmanie výkonnosti s podporou sekretariátu zabezpečí, aby jeho metodika odrážala najnovšie vedecké normy.
   Článok 7
   Administratívna a technická podpora
   1.   Komisia poskytne nevyhnutnú administratívnu a technickú podporu na zabezpečenie fungovania orgánu na preskúmanie výkonnosti, ako aj jeho sekretariátu a podskupinám, aby sa zaistilo jeho efektívne a účinné fungovanie. Sekretariát zvoláva a podporuje plenárne zasadnutia orgánu na preskúmanie výkonnosti a zvoláva zasadnutia podskupín.
   Administratívna a technická podpora sa poskytuje nákladovo efektívnym spôsobom, ktorý zabezpečí funkčnú a technickú nezávislosť orgánu na preskúmanie výkonnosti pri plnení jeho úloh.
   2.   Ak sa Eurocontrol označí ako primeraný poskytovateľ údajov, Komisia vytvorí v spolupráci s Eurocontrolom vhodné mechanizmy na zber, overovanie, predbežnú analýzu a poskytovanie týchto údajov a zabezpečenie nepretržitého prístupu orgánu na preskúmanie výkonnosti k údajom súvisiacim s výkonnosťou, ktoré sú uvedené v článku 21 vykonávacieho nariadenia (EÚ) č. 390/2013 a dostupné v rámci Eurocontrolu.
   Článok 8
   Predkladanie správ a transparentnosť
   1.   Orgán na preskúmanie výkonnosti pri plnení úloh, ktoré mu boli pridelené v článku 2, vydá správy a odporúčania Komisii.
   2.   Orgán na preskúmanie výkonnosti poskytne národným dozorným orgánom pred vydaním správ možnosť skontrolovať faktické údaje týkajúce sa posudzovania a monitorovania plánov výkonnosti.
   3.   Komisia uverejní všetky správy a odporúčania orgánu na preskúmanie výkonnosti na špecializovanom webovom sídle.
   4.   Takéto zverejnenie sa nesmie uskutočniť v prípade, ak by zverejnenie správy alebo odporúčania, alebo ich častí, mohla porušiť ochrana akéhokoľvek verejného alebo súkromného záujmu, ako sa stanovuje v článku 4 nariadenia Európskeho parlamentu a Rady (ES) č. 1049/2001 (11).
   5.   Orgán na preskúmanie výkonnosti prijme výročnú správu o svojej činnosti, ako aj o svojej spolupráci s Európskou agentúrou pre bezpečnosť letectva a pracovných vzťahoch s poskytovateľmi leteckých navigačných služieb, prevádzkovateľmi letísk, koordinátormi letísk a leteckými dopravcami, ako sa uvádza v článku 3 ods. 7 a ods. 8 vykonávacieho nariadenia (EÚ) č. 390/2013, ako aj dohodu s Eurocontrolom, pokiaľ ide o prístup k údajom súvisiacim s výkonnosťou, ktoré sú uvedené v článku 7 ods. 2
   6.   Komisia monitoruje fungovanie orgánu na preskúmanie výkonnosti a pravidelne informuje členské štáty o dosiahnutom pokroku v rámci svojej práce.
   Článok 9
   Príspevky, výdavky a odmeny
   1.   Členovia orgánu na preskúmanie výkonnosti s výnimkou predsedu majú nárok na osobitný príspevok v maximálnej výške 600 EUR formou denných jednotkových nákladov za každý úplný pracovný deň. Celkový príspevok sa vypočítava a zaokrúhľuje smerom nahor s presnosťou na polovicu pracovného dňa. Všetky platby sa uskutočňujú v eurách.
   2.   Cestovné náklady a diéty, ktoré vzniknú členom, iným ako predseda, uhrádza Komisia v súlade s rozhodnutím Komisie K(2007)5858 (12). Tieto výdavky sa uhrádzajú v medziach disponibilných rozpočtových prostriedkov pridelených v rámci ročného postupu prideľovania finančných prostriedkov.
   3.   Predseda orgánu na preskúmanie výkonnosti dostáva odmenu a náhradu cestovných nákladov a nákladov na pobyt od Komisie v súlade s jej administratívnymi predpismi.
   Článok 10
   Financovanie
   Náklady na činnosti v rámci vykonávania úloh uvedených v článku 2, vrátane nákladov zodpovedajúcich príspevkom a náhradám členov orgánu na preskúmanie výkonnosti uvedeným v článku 9, ako aj náklady na administratívnu a technickú podporu uvedené v článku 7 sa financujú z rozpočtu Únie. Náklady, ktoré zodpovedajú príspevkom a úhradám uvedeným v článku 9 ods. 1 a 2, sa financujú v súlade s článkom 204 nariadenia Európskeho parlamentu a Rady (EÚ, Euratom) č. 966/2012 (13) a s článkom 287 delegovaného nariadenia Komisie (EÚ) č. 1268/2012 (14).
   Článok 11
   Zrušenie
   Vykonávajúce rozhodnutie (EÚ) 2014/672/EÚ sa zrušuje.
   Článok 12
   Nadobudnutie účinnosti a uplatňovanie
   Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
   Uplatňuje sa od 1. januára 2017 do 31. decembra 2024.
   
      V Bruseli 16. decembra 2016
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 96, 31.3.2004, s. 1.
   
      (2)  Vykonávacie nariadenie Komisie (EÚ) č. 390/2013 z 3. mája 2013, ktorým sa stanovuje systém výkonnosti leteckých navigačných služieb a sieťových funkcií (Ú. v. EÚ L 128, 9.5.2013, s. 1).
   
      (3)  Vykonávacie nariadenie Komisie (EÚ) č. 391/2013 z 3. mája 2013, ktorým sa stanovuje spoločný systém spoplatňovania leteckých navigačných služieb (Ú. v. EÚ L 128, 9.5.2013, s. 31).
   
      (4)  Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov: Stratégia v oblasti letectva pre Európu COM(2015) 598 final.
   
      (5)  Vykonávacie rozhodnutie Komisie 2014/672/EÚ z 24. septembra 2014 o predĺžení obdobia určenia orgánu na preskúmanie výkonnosti pre jednotné európske nebo (Ú. v. EÚ L 281, 25.9.2014, s. 5).
   
      (6)  Nariadenie Európskeho parlamentu a Rady (EÚ) č. 598/2014 zo 16. apríla 2014 o pravidlách a postupoch zavádzania prevádzkových obmedzení súvisiacich s hlukom na letiskách Únie v rámci vyváženého prístupu, ktorým sa zrušuje smernica 2002/30/ES (Ú. v. EÚ L 173, 12.6.2014, s. 65).
   
      (7)  Rozhodnutie Rady (EÚ) 2015/2394 z 8. decembra 2015 o pozícii, ktorú majú zaujať členské štáty v mene Európskej únie, pokiaľ ide o rozhodnutia, ktoré má prijať stála komisia organizácie Eurocontrol v súvislosti s rolami a úlohami organizácie Eurocontrol a centralizovanými službami (Ú. v. EÚ L 332, 18.12.2015, s. 136).
   
      (8)  Nariadenie Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (Ú. v. ES L 8, 12.1.2001, s. 1).
   
      (9)  Rozhodnutie Komisie (EÚ, Euratom) 2015/443 z 13. marca 2015 o bezpečnosti v Komisii (Ú. v. EÚ L 72, 17.3.2015, s. 41).
   
      (10)  Rozhodnutie Komisie (EÚ, Euratom) 2015/444 z 13. marca 2015 o bezpečnostných predpisoch na ochranu utajovaných skutočností EÚ (Ú. v. EÚ L 72, 17.3.2015, s. 53).
   
      (11)  Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 31.5.2001, s. 43).
   
      (12)  Rozhodnutie Komisie K(2007) 5858 – Pravidlá o úhrade nákladov pre expertov mimo Komisie, ktorí boli pozvaní na zasadnutia Komisie.
   
      (13)  Nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (Ú. v. EÚ L 298, 26.10.2012, s. 1).
   
      (14)  Delegované nariadenie Komisie (EÚ) č. 1268/2012 z 29. októbra 2012 o pravidlách uplatňovania nariadenia Európskeho parlamentu a Rady (EÚ, Euratom) č. 966/2012 o rozpočtových pravidlách, ktoré sa vzťahujú na všeobecný rozpočet Únie (Ú. v. EÚ L 362, 31.12.2012, s. 1).
   
      PRÍLOHA
      
         Kritériá výberu a oprávnenosti pre členov orgánu na preskúmanie výkonnosti
      
      Kritériá výberu a oprávnenosti pre členov orgánu na preskúmanie výkonnosti zahŕňajú tieto prvky:
      
                  a)
               
               
                  overené a relevantné odborné znalosti, spôsobilosť a vysokú úroveň profesijných skúseností žiadateľa v kľúčových oblastiach výkonnosti;
               
            
                  b)
               
               
                  vyvážené zastúpenie spôsobilosti a odborných znalostí vo všetkých kľúčových oblastiach výkonnosti, ako aj v otázke rodu a geografického pôvodu;
               
            
                  c)
               
               
                  vyvážené zastúpenie vedomostí v oblastiach, ktoré sa okrem iného týkajú:
                  
                              —
                           
                           
                              politiky EÚ v oblasti letectva a platných právnych predpisov,
                           
                        
                              —
                           
                           
                              riadenia leteckej spoločnosti a/alebo letiska,
                           
                        
                              —
                           
                           
                              požiadaviek vojenskej misie a riadenia vojenských operácií,
                           
                        
                              —
                           
                           
                              hospodárskych aspektov letectva, riadenia zavádzania programu SESAR a mechanizmov financovania Únie,
                           
                        
                              —
                           
                           
                              referenčného porovnávania, techník analýzy nákladov a prínosov a finančného plánovania,
                           
                        
                              —
                           
                           
                              vzájomných súvislostí medzi nákladmi a inými oblasťami výkonnosti, ako aj medzi civilnými a vojenskými požiadavkami,
                           
                        
                              —
                           
                           
                              identifikácie bezpečnostných rizík a merania výkonnosti v oblasti bezpečnosti;
                           
                        
                              —
                           
                           
                              systému obchodovania s emisiami (ETS) a merania environmentálneho správania (zameraného okrem iného na vplyv leteckej dopravy na životné prostredie, palivovú úspornosť, emisie CO2 a hluku),
                           
                        
                              —
                           
                           
                              dosahu interakcií so vzdušným priestorom susediacim s oblasťou SES vrátane problémových miest a riadenia toku letovej prevádzky;
                           
                        
            
                  d)
               
               
                  schopnosť analyzovať a hodnotiť vzájomné prepojenia a interakcie medzi oblasťami výkonnosti a vymedziť budúce výkonnostné ciele na základe plánovaných prevádzkových a technologických zlepšení;
               
            
                  e)
               
               
                  primerané jazykové znalosti, ktoré žiadateľovi umožnia úplnú a efektívnu účasť na práci orgánu na preskúmanie výkonnosti;
               
            
                  f)
               
               
                  nezávislosť a absencia konfliktov záujmu.